Κανονισμός (ΕΚ) αριθ. 983/2000 της Επιτροπής

της 11ης Μαΐου 2000

για την τροποποίηση του κανονισμού (ΕΚ) αριθ. 20/98 για τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τις ενισχύσεις στις προαναγνωρισμένες ομάδες παραγωγών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1) όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 48,

Εκτιμώντας τα ακόλουθα:

(1) Ο κανονισμός (ΕΚ) αριθ. 20/98 της Επιτροπής(3), κόπως τροποποιήθηκε τελευταία από τον κανονισμό (ΕΚ) αριθ. 243/1999(4), καθορίζει τις λεπτομέρειες για τις ενισχύσεις που πρέπει να καταβάλλονται στις προαναγνωρισμένες ομάδες παραγωγών σύμφωνα με τον κανονισμό (ΕΚ) αριθ. 478/97 της Επιτροπής, της 14ης Μαρτίου 1997, για τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά την προαναγνώριση των ομάδων παραγωγών(5), όπως τροποποιήθηκε τελευταία από τον κανονισμό (ΕΚ) αριθ. 243/1999.

(2) Ο τρόπος χρηματοδότησης των ενισχύσεων αυτών, που αναφέρονται στο άρθρο 52 του κανονισμού (ΕΚ) αριθ. 2200/96, τροποποιήθηκε, με ισχύ από την 1η Ιανουαρίου 2000, από τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, όσον αφορά τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολασμού και Εγγυήσεων (ΕΓΤΠΕ) και την τροποποίηση και την κατάργηση ορισμένων κανονισμών. Οι εν λόγω ενισχύσεις θα θεωρούνται στο μέλλον ως παρεμβάσεις που προορίζονται για τη ρύθμιση των αγορών με την έννοια του άρθρου 1 παράγραφος 2 στοιχείο β) του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, σχετικά με τη χρηματοδότηση της κοινής γεωργικής πολιτικής(6).

(3) Υπό τους όρους αυτούς, πρέπει να τροποποιηθεί ο κανονισμός (ΕΚ) αριθ. 20/98 για να ευθυγραμμιστεί με τη νέα αυτή κατάσταση. Οι εν λόγω τροποποιήσεις αφορούν, κυρίως, την επιλεξιμότητα των ενισχύσεων για την προαναγνώριση δυνάμει του ΕΓΤΠΕ, τμήμα Εγγυήσεων, τις προθεσμίες για την υποβολή των αιτήσεων ενισχύσεων και την καταβολή των ενισχύσεων αυτών, το νέο καθορισμό των περιφερειών που δικαιούνται τα ποσοστά χρηματοδότησης ώστε να καταστεί ο εν λόγω καθορισμός συμβατός με εκείνον που αναφέρεται στον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, σχετικά με τις γενικές διατάξεις για τα Διαρθρωτικά Ταμεία(7) και, τέλος, την υποχρέωση των κρατών μελών να ελέγχουν την τήρηση των όρων για τη χορήγηση των ενισχύσεων.

(4) Για να αρχίσει να ισχύει ο παρών κανονισμός, πρέπει να καταστεί σαφές ότι εφαρμόζεται για τις ενισχύσεις που καταβάλλονται δυνάμει των σχεδίων αναγνώρισης, που γίνονται δεκτά από την 1η Ιανουαρίου 2000, καθώς και για τις ενισχύσεις που καταβάλλονται δυνάμει των σχεδίων αναγνώρισης που έχουν γίνει δεκτά πριν από την 1η Ιανουαρίου 2000 για τις ετήσιες περιόδους που αρχίζουν από την 1η Ιανουαρίου 2000.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 20/98 τροποποιείται ως εξής:

1. Στο άρθρο 1 παράγραφος 2 στοιχείο δ), η τρίτη περίπτωση διαγράφεται.

2. Στο άρθρο 2 παράγραφος 2, το στοιχείο δ) αντικαθίσταται από το ακόλουθο κείμενο:

"δ) καταβάλλεται σε ετήσιες δόσεις και τα έτη αρχίζουν να υπολογίζονται από την εφαρμογή του προγράμματος αναγνώρισης σύμφωνα με το άρθρο 2 παράγραφος 2 του κανονισμού (ΕΚ) αριθ. 478/97. Ωστόσο, για τα εκτελούμενα προγράμματα αναγνώρισης, τα έτη υπολογίζονται από την 1η Ιανουαρίου του έτους μετά τη χορήγηση της προαναγνώρισης."

3. Στο άρθρο 3 παράγραφος 1, το δεύτερο εδάφιο αντικαθίσταται από το ακόλουθο κείμενο:"Δεν περιλαμβάνονται οι επενδύσεις που μπορούν να δημιουργήσουν συνθήκες στρέβλωσης του ανταγωνισμού σε άλλες οικονομικές δραστηριότητες της ομάδας παραγωγών."

4. Το άρθρο 5 αντικαθίσταται από το ακόλουθο κείμενο:

"Άρθρο 5

1. Οι ομάδες παραγωγών υποβάλλουν μόνον μία αίτηση για τις ενισχύσεις που αναφέρονται στα άρθρα 2 και 3 εντός τριών μηνών μετά το τέλος εκάστου των ετών που αναφέρονται στο άρθρο 2 παράγραφος 2 στοιχείο δ).

2. Κάθε αίτηση ενίσχυσης συνοδεύεται από γραπτή δήλωση της οργάνωσης παραγωγών ότι:

- τηρεί και θα τηρήσει τις διατάξεις των κανονισμών (ΕΚ) αριθ. 2200/96 και (ΕΚ) αριθ. 478/97, καθώς και του παρόντος κανονισμού,

- δεν έχει λάβει, δεν λαμβάνει και δεν θα λάβει, άμεσα ή έμμεσα, διπλή κοινοτική ή εθνική χρηματοδότηση για τα μέτρα ή/και ενέργειες για τις οποίες μπορεί να ληφθεί κοινοτική χρηματοδότηση δυνάμει του παρόντος κανονισμού.

3. Τα κράτη μέλη καταβάλλουν τις ενισχύσεις εντός έξι μηνών μετά την υποβολή αποδεκτής αιτήσεως."

5. Το άρθρο 8 αντικαθίσταται από το ακόλουθο κείμενο:

"Άρθρο 8

Οι δαπάνες που πραγματοποιήθηκαν από τα κράτη μέλη για τις ενισχύσεις που προβλέπονται στα άρθρα 2 και 3 είναι επιλέξιμες δυνάμει του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων."

6. Το άρθρο 9 αντικαθίσταται από το ακόλουθο κείμενο:

"Άρθρο 9

Η κοινοτική συνδρομή για τη χρηματοδότηση της ενισχύσεως που προβλέπεται στο άρθρο 2 είναι:

- 75 % των επιλέξιμων δημόσιων δαπανών στις περιφέρειες που ανήκουν στους στόχους 1 και 2, που αναφέρονται στο άρθρο 1 του κανονισμού (ΕΚ) αριθ. 1260/1999,

- 50 % των επιλέξιμων δημόσιων δαπανών στις λοιπές περιφέρειες."

7. Το άρθρο 10 αντικαθίσταται από το ακόλουθο κείμενο:

"Άρθρο 10

1. Η κοινοτική συνδρομή στη χρηματοδότηση της ενίσχυσης που αναφέρεται στο άρθρο 3, με τη μορφή επιχορηγήσεων σε κεφάλαιο, δεν δύναται να υπερβαίνει, σε σχέση με τις επιλέξιμες δαπάνες των επενδύσεων που προβλέπονται στο άρθρο 3:

- 50 % στις περιφέρειες που ανήκουν στους στόχους 1 και 2, που αναφέρονται στο άρθρο 1 του κανονισμού (ΕΚ) αριθ. 1260/1999,

- 30 % στις λοιπές περιφέρειες.

2. Τα ενδιαφερόμενα κράτη μέλη πρέπει να αναλάβουν τη δέσμευση να συμμετέχουν στη χρηματοδότηση των επιλεξίμων δαπανών των επενδύσεων που προβλέπονται στο άρθρο 3 μέχρι ποσοστό 5 % τουλάχιστον.

3. Η συμμετοχή των δικαιούχων της ενίσχυσης στη χρηματοδότηση των επιλέξιμων δαπανών των επενδύσεων οι οποίες αναφέρονται στο άρθρο 3 είναι τουλάχιστον:

- 25 % στις περιφέρειες των στόχων 1 και 2, που αναφέρονται στο άρθρο 1 του κανονισμού (ΕΚ) αριθ. 1260/1999,

- 45 % στις λοιπές περιφέρειες."

8. Το άρθρο 11 αντικαθίσταται από το ακόλουθο κείμενο:

"Άρθρο 11

Με την επιφύλαξη των ελέγχων που διενεργήθηκαν σύμφωνα με τον τίτλο VI του κανονισμού (ΕΚ) αριθ. 2200/96, τα κράτη μέλη ελέγχουν τις ομάδες παραγωγών για να εξακριβώσουν την τήρηση των όρων για τη χορήγηση των ενισχύσεων που αναφέρονται στα άρθρα 2 και 3."

9. Το άρθρο 12 αντικαθίσταται από το ακόλουθο κείμενο:

"Άρθρο 12

1. Όταν στην περίπτωση ελέγχου που πραγματοποιείται σύμφωνα με το άρθρο 11 αποδειχθεί ότι:

- η αξία της παραγωγής που τίθεται σε εμπορία είναι μικρότερη από το ποσό που χρησιμοποιείται για τον υπολογισμό της ενίσχυσης που αναφέρεται στο άρθρο 2, ή

- οι ενισχύσεις που χορηγούνται βάσει του παρόντος κανονισμού έχουν χρησιμοποιηθεί κατά τρόπο που δεν είναι σύμφωνος με τις ισχύουσες κανονιστικές διατάξεις ή με το σχέδιο αναγνώρισης που έχει εγκριθεί,

ο δικαιούχος υποχρεούται να επιστρέψει το διπλάσιο των αχρεωστήτως καταβληθέντων ποσών, επαυξημένο με τόκο που υπολογίζεται ανάλογα με το διάστημα που μεσολάβησε μεταξύ της πληρωμής και της επιστροφής του ποσού από τον δικαιούχο.

Το επιτόκιο είναι εκείνο που εφαρμόζεται από το Ευρωπαϊκό Νομισματικό Ίδρυμα για τις πράξεις του σε ευρώ, που έχει δημοσιευθεί στην Επίσημη Εφημερίδα των Ευρωπαϊκών Κοινοτήτων, σειρά C, και το οποίο ισχύει κατά την ημερομηνία καταβολής των αχρεωστήτως καταβληθέντων, προσαυξημένο κατά τρεις ποσοστιαίες μονάδες.

2. Όταν η διαφορά μεταξύ της ενίσχυσης που έχει πράγματι καταβληθεί και της οφειλόμενης ενίσχυσης είναι μεγαλύτερη από το 20 % της οφειλόμενης ενίσχυσης, ο δικαιούχος υποχρεούται να επιστρέψει το σύνολο της ενίσχυσης που έχει καταβληθεί, προσαυξημένης κατά τους τόκους που αναφέρονται στην παράγραφο 1.

3. Σε περίπτωση ψευδούς δηλώσεως είτε εκ δόλου είτε εκ βαρείας αμέλειας, η εν λόγω ομάδα παραγωγών αποκλείεται των ενισχύσεων για όλη την υπόλοιπη διάρκεια του τρέχοντος σχεδίου αναγνώρισης.

4. Οι παράγραφοι 1 έως 3 εφαρμόζονται με την επιφύλαξη άλλων κυρώσεων που πρόκειται να θεσπιστούν σύμφωνα με το άρθρο 48 του κανονισμού (ΕΚ) αριθ. 2200/96."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για τις ενισχύσεις που καταβάλλονται δυνάμει των σχεδίων αναγνώρισης που γίνονται δεκτά από την 1η Ιανουαρίου 2000, καθώς και για τις ενισχύσεις που καταβάλλονται δυνάμει των σχεδίων αναγνώρισης που έχουν γίνει δεκτά πριν από την 1η Ιανουαρίου 2000, για τις ετήσιες περιόδους που αρχίζουν από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαΐου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 160 της 26.6.1999, σ. 80.

(3) ΕΕ L 4 της 8.1.1998, σ. 40.

(4) ΕΕ L 27 της 2.2.1999, σ. 8.

(5) ΕΕ L 75 της 15.3.1997, σ. 4.

(6) ΕΕ L 160 της 26.6.1999, σ. 103.

(7) ΕΕ L 161 της 26.6.1999, σ. 1.